Գեորգի Գուլբեկյան

**Գեորգի Գերասիմի Գուլբեկյան** (), հայազգի խորհրդային և ռուսաստանցի ճարտարագետ-ֆիզիկոս, Միջուկային հետազոտությունների միացյալ ինստիտուտի (ՄՀՄԻ) միջուկային ռեակցիաների լաբորատորիայի (ՄՌԼ) գլխավոր տեխնիկական մասնագետ: Մինչև 2020 թվականը Միջուկային հետազոտությունների միացյալ ինստիտուտի միջուկային ռեակցիաների լաբորատորիայի գլխավոր ինժեներն էր: Նրա անմիջական մասնակցությամբ ստեղծվել է Ու-400 ցիկլոտրոնը, որը շուտով դարձել է նոր տարրերի սինթեզի ոլորտում հետազոտություններ անցկացնելու համար աշխարհի լավագույն արագացուցիչը: Ու-400-ում ստացված փնջերը հնարավորություն են տվել հայտնաբերել մի շարք իզոտոպներ գերծանր տարրերի ոլորտում և ուսումնասիրել դրանց հատկությունները: Գուլբեկյանի անմիջական ղեկավարությամբ ստեղծվել է ՄՀՄԻ ՄՌԼ-ի գերծանր տարրերի ֆաբրիկայի ԴՑ-280 դուալ/դիֆերենցիալ ցիկլոտրոնը:

Պարգևատրվել է «Հայրենիքին մատուցած ծառայությունների համար» 2-րդ աստիճանի շքանշանով: Պարգևատրվել է Ռուսաստանի Դաշնության գիտության և բարձրագույն կրթության նախարարության պատվոգրով:

## Կենսագրություն
Գեորգի Գուլբեկյանը Միջուկային հետազոտությունների միացյալ ինստիտուտին միացել է 1973 թվականին՝ Մոսկվայի ճարտարագիտական-ֆիզիկական ինստիտուտն ավարտելուց հետո։ ՄՀՄԻ միջուկային ռեակցիաների լաբորատորիայում աշխատելու ընթացքում նա դարձել է արագացուցչային տեխնիկայի խոշորագույն մասնագետ։ Նա անմիջականորեն մասնակցել է Ու-400 ցիկլոտրոնի մշակմանը, որը շուտով դարձել է նոր տարրերի սինթեզի հետազոտություններ անցկացնելու համար աշխարհի լավագույն արագացուցիչը։

Անգնահատելի է Գեորգի Գուլբեկյանի ներդրումը նոր Ու-400Մ ցիկլոտրոնի մշակման, ստեղծման և գործարկման գործում, որը դարձել է էկզոտիկ միջուկների ֆիզիկայի ոլորտում հետազոտությունների հիմնական բազան։ Նրա անմիջական ղեկավարությամբ և ակտիվ մասնակցությամբ ստեղծվել է ռադիոակտիվ իոնային փնջերի արագացման DRIBs համալիրը, որը նոր հնարավորություններ է բացել 6He և 8He փնջերով ֆիզիկական գիտափորձերի համար։

Գեորգի Գուլբեկյանը հայտնի է ոչ միայն Ռուսաստանում, այլև աշխարհի բազմաթիվ գիտական կենտրոններում իր աշխատանքով: Ներկայում նրա նախաձեռնությամբ Սլովակիայի Հանրապետությունում ստեղծվում է ցիկլոտրոնային կենտրոն: Կենտրոնի հիմնական օբյեկտը ԴՑ-72 ցիկլոտրոնն է, որը մշակել է Գեորգի Գուլբեկյանի գլխավորած թիմը: 2006 թվականին Ղազախստանում գործարկվել է ԴՑ-60 ցիկլոտրոնը, որտեղ նույնպես ներդրվել են նրա տեխնիկական լուծումներից շատերը:

Գեորգի Գուլբեկյանը համահեղինակել է ավելի քան 200 գիտական հոդված և զեկույցներ միջազգային խոշոր գիտաժողովներում: Նրա մասնակցությամբ հոդվածների շարքը 12 անգամ արժանացել է ՄՀՄԻ-ի գիտական հոդվածների մրցույթների մրցանակների: Միջուկային ռեակցիաների լաբորատորիայի արագացուցիչների համալիրի զարգացման գործում ունեցած ակնառու ներդրման և 48Ca-ի ինտենսիվ իոնային փնջեր ստանալու աշխատանքների համար 2000 թվականին նա արժանացել է Գեորգի Ֆլյորովի անվան մրցանակի:

Ինժեներ-ֆիզիկոս Գեորգի Գուլբեկյանի մեծ տաղանդը, զուգորդված կազմակերպչական հմտությունների հետ, թույլ են տվել նրան դառնալ լավ ղեկավար։ Նա անընդհատ ստեղծագործական որոնումների մեջ է։ Նա մշակել է բազմաթիվ հետաքրքիր գաղափարներ, որոնք արդեն իրագործվել են գոյություն ունեցող սարքավորումներում, իսկ շատերը սպասում են իրենց իրագործմանը:

## Պարգևներ, մրցանակներ
* Գեորգի Ֆլյորովի անվան մրցանակ
* «Հայրենիքին մատուցած ծառայությունների համար» շքանշանի 2-րդ աստիճանի մեդալ
* Ռուսաստանի Դաշնության գիտության և բարձրագույն կրթության նախարարության պատվոգիր
* Սուրբ Սերգի Ռադոնեժցու շքանշան

## Ծանոթագրություններ


## Գրականություն
* 

## Արտաքին հղումներ
* Գեորգի Գուլբեկյան - Հարվարդի համալսարանի գրադարան

Կատեգորիա:20-րդ դարի ֆիզիկոսներ
Կատեգորիա:«Հայրենիքին մատուցած ծառայությունների համար» շքանշանի 2-րդ աստիճանի մեդալով պարգևատրվածներ
Կատեգորիա:Գիտնականներ այբբենական կարգով
Կատեգորիա:Հայ ճարտարագետներ
Կատեգորիա:Հայ ֆիզիկոսներ